**Hvad kan en partnerskabsaftale indeholde?**

Når sammenslutningen efter annonceringen af projektet har valgt en bredbåndsudbyder, skal I indgå en partnerskabsaftale. Det er i partnerskabsaftalen, at I fastlægger, hvem der skal gøre hvad i forhold til projektet.

Erfaringerne fra første ansøgningsrunde er, at bredbåndsudbyderen ofte har stået for et udkast til aftale. Der er typisk tale om et udkast til aftale, som bredbåndsudbyderen udarbejder på samme måde, som når man skal indgå en aftale med fx en håndværker. Hvis sammenslutningen ikke føler sig tryg ved selv at skulle gennemgå aftalen, kan sammenslutningen evt. bruge en advokat. Omkostninger til en advokat skal dækkes af sammenslutningen selv. Der kan ikke søges tilskud til omkostninger ved forberedelse af en ansøgning om tilskud.

Overvej, om I ønsker at have følgende emner med i aftalen, så det er klart for alle parter, hvad der er aftalt:

* Projektnavn.
* Hvem består partnerskabet af? Det vil sige, hvem er bredbåndsudbyder, hvem består sammenslutningen af, og hvem repræsenterer den? Deltager kommunen i partnerskabet? (Hvis kommunen udelukkende deltager med finansiering, behøver den ikke være en del af aftalen). Beskrivelsen kan indeholde kontaktpersoner og -oplysninger på partnerskabets deltagere.
* Fuldmagt fra partnerskabets deltagere til at sammenslutningens repræsentant (eller evt. kommunen) må indsende ansøgning på partnerskabets vegne.
* Budget for projektet:
* Etableringsomkostninger for projektet (ex. moms) (tilskudsberettigede beløb).
* Egenfinansiering pr. adresse (både angivet inkl. og ex. moms).
* Evt. kommunal medfinansiering (samlet beløb) (ex. moms).
* Ansøgt tilskudsbeløb (ex. moms).
* Beskrivelse af projektet:
  + Formålet med partnerskabet.
  + Antal adresser, som indgår i projektet.
  + Hvilket geografisk område dækker projektet?
  + Partnerskabets organisering, ledelse og ansvarsfordeling – hvem gør hvad?
  + Afslutningsdato – hvornår vil etablering af bredbåndsnettet være afsluttet?
  + Hvem ejer bredbåndsnettet, når projektet er afsluttet?
* Hvad forpligter sammenslutningen sig til fremover mht. tilslutning til bredbånd, abonnement, bindingsperiode m.v.?
* Hvad forpligter bredbåndsudbyderen sig til fremover mht. leveringshastigheder, drift og vedligeholdelse, åben engrosadgang m.v.? (Minimumskravene til hastigheder og åben engrosadgang er fastsat i vilkårene for tilskud).
* Underskrifter fra alle partnerskabets deltagere på, at aftalen er indgået (Bredbåndsudbyder og sammenslutningens repræsentant, samt evt. kommunen).
* Hvad med ansvar og økonomi ved eventuelle uforudsete hændelser, udgifter eller forsinkelser samt bortfald eller nedsættelse af tilskud?
* Hvad sker der med aftalen, hvis der ikke opnås tilskud fra bredbåndspuljen?